་ཆེར་སྟོན་ཅིང་། །བྱང་ཆུབ་སྤྱོད་པ་རྒྱ་མཚོའི་ཕར་ཕྱིན་པ། །དེད་དཔོན་སྙིང་རྗེ་ཆེན་པོ་དེ་ལ་འདུད། །མཚུངས་མེད་བློ་ཡི་དྲི་མངར་བཟང་པོ་དང་། །འགྲོགས་པའི་རྒྱལ་སྲས་སྤྱོད་པའི་རྫི་ལྡང་བ། །དགེ་ལེགས་མངོན་མཐོའི་ཙམ་པ་ཀ་ཡི་དཔལ། །འཕྲོ་བའི་ལྷ་གཅིག་སྙིང་རྗེ་ཆེར་སེམས་འདུད། །གྲགས་འཛིན་ལྷ་མོ་དང་པོར་ཟློས་པ་ལ། །བརྩེ་བ་རྨད་བྱུང་སྟོན་པའི་མཛད་པའི་རིས། །སྐར་མ་ཞེས་བྱའི་མཚན་གྱི་གཞིར་བྲིས་པ། །འདོད་ཡོན་ལམ་ཁྱེར་ཚོན་མདངས་བཀྲ་ལ་འདུད། །དཀར་མིན་ལས་སྤྱོད་ཞི་བས་འདུལ་མིན་པར། །འཇིགས་ཚུལ་གཏུམ་པ་གཤིན་རྗེའི་དཀྱིལ་འཁོར་བསྟན། །བདེན་དོན་ལེགས་པར་སྦྱོར་བའི་ཐབས་བྱེད་པོ། །ལྷ་དབང་ཆེན་པོ་འཇིག་རྟེན་མགོན་ལ་འདུད། །རྣམ་པ་ཀུན་ཏུ་བདེ་བའི་ལྷུང་ལྷུང་རྒྱུན། །ཉམས་སུ་འབབ་པ་དབེན་པའི་སྐྱེད་ཚལ་གཞིར། །བག་མེད་ཀུན་ཀྱང་རིམ་གྱིས་དཀྲི་མཁས་པའི། །མི་སྨྲ་འཕྱེ་བོའི་ཚུལ་དུ་སྟོན་ལ་འདུད། །ཉམས་བརྒྱད་གར་དུ་རོལ་བའི་མཻ་ན་ཀར། །འགྲན་པའི་གཟུགས་ཀྱི་མཚར་སྡུག་ངོམ་བགྱིད་ནས། །འཇམ་མཉེན་ཆོས་ཀྱི་གླུར་འབབ་འགྲོ་བའི་དཔལ། །རྐྱེན་གྱིས་མི་གཡོ་དགེ་བ་མ་ལ་འདུད། །གླིང་བཞིའི་ཕུན་ཚོགས་ཀུན་གྱིས་བསྐོར་བཞིན་དུ། །ཆོས་རྒྱལ་རིན་ཆེན་བདུན་ལྡན་བརྗིད་པའི་ལྷུན། །བརྒྱ་བྱིན་གྲོང་ཁྱེར་རྩེ་མོར་བརྟོལ་གྱུར་པ། །ང་ལས་ནུ་ཞེས་འཇིག་རྟེན་འདྲེན་ལ་འདུད། །སྐྱེ་བོའི་འདོད་པ་བཞིན་དུ་མཁོ་རྒུའི་རྫས། །སྦྱིན་པའི་ཕྱག་གི་འཁོར་ལོ་ཡངས་པ་ཅན། །བུམ་པ་བཟང་པོ་ལྟ་བུའི་ཡོན་ཏན་གྱིས། །མངོན་མཐོར་སྦྱོར་མཛད་ཀླུ་ཡི་དབང་པོར་འདུད། །གངས་ཀྱི་རི་བོ་གཟུགས་གཞན་བཟུང་བ་བཞིན། །གདོང་ལྔ་འཇིགས་པའི་ལྟ་བ་ལྡན་མོད་ཀྱང་། །ཐུབ་པ་དགྱེས་པའི་བརྟུལ་ཞུགས་འཛིན་པའི་སླད། །འཕྲོག་བྱེད་བརྩེ་བའི་དབང་པོ་གང་དེར་འདུད།། ལྷག་བསམ་རྒྱ་ཆེ་དྲི་མེད་ཨུཏྤ་ལས། །སངས་རྒྱས་མཆོད་བྱས་དེ་ཡི་ཞལ་བཟང་གི །རྫོགས་པའི་བྱང་ཆུབ་ལུང་བསྟན་བརྙེས་གྱུར་པ། །གཉིས་སྐྱེས་ཁྱེའུ་སྤྲིན་ཞེས་གྲགས་ལ་འདུད། །སྒོ་གསུམ་ཐམས་ཅད་བུལ་བའི་རང་བཞིན་དུ། །སྦྱོར་བའི་ཐབས་མཁས་རྒྱལ་བ་ཡིན་ཤེས་ནས། །འགྲོ་བའི་དོན་ཕྱིར་བླ་མེད་སྨོན་ལམ་ཅན། །ཆོས་ཀྱི་རྒྱལ་པོ་འོད་ལྡན་དེ་ལ་འདུད། །ལོངས་སྤྱོད་འཁོར་ལོའི་མདུད་པ་གྲོལ་ལས་སྐྱེས། །བསྔགས་འོས་བསྔགས་པའི་ཚིག་གི་རྒྱུད་སྟོང་སྒྲ། །མཁས་པའི་ཐོས་པ་འཛིན་ལ་དཔའ་སྟེར་མཁན། །ལེགས་པ་ཀུན་གྱི་སྒྲ་སྒྲོག་དེ་ལ་འདུད། །མངོན་མཐོའི་དཔལ་གྱི་རྒྱུ་ནི་ལོངས་སྤྱོད་མཆོག །མཆོག་དེ་དམ་པ་གསུམ་གྱི་སྦྱིན་པའི་ཕུལ། །ཕུལ་བྱུང་འབྲས་བུ་མཐོང་ཆོས་ཉིད་ཀྱི་རྒྱན། །རྒྱན་པོ་རྒྱལ་བའི་རང་བཞིན་དེ་ལ་འདུད། །དུག་གསུམ་ལས་གྱུར་ནད་ཀྱི་མེ་བོ་ཆེ། །རབ་ཏུ་འཇོམས་པའི་སྨན་ལྟར་བསིལ་བའི་རྒྱུན། །འབེབས་པའི་ལྷ་ཡི་དབང་ཕྱུག་ལྷ་ཡི་མིག །བཟང་པོ་དེས་པའི་ངང་ཚུལ་སྤྲུལ་བར་འདུད། །གཞན་ལ་ཕན་པ་འབའ་ཞིག་སེམས་པའི་ཁུར། །འཛིན་པའི་ཟླ་འོད་གཅིག་ཏུ་འཁྱིལ་བ་ལྟའི། །གླང་པོའི་སྤྱོད་པ་མཆོག་གི་ཕ་རོལ་ཏུ། །ཕྱིན་པ་དྲུག་གི་མཆེ་བ་ལྡན་དེར་འདུད། །འཁོར་བ་འདི་དག་བསྐྱེད་པའི་མ་མ་བཞིན། །མ་རིག་པ་ལས་རྟེན་འབྲེལ་བཅུ་གཉིས་ཆོས། །ཡོངས་འབྱུང་དེ་འགོག་པ་ཡི་བདེན་པ་ནི། །ངེས་པར་སྟོན་པའི་དམ་པ་འཆར་ཀར་འདུད། །ནམ་མཁའི་མཐའ་ཀླས་འགྲོ་མང་དོན་སྤྱོད་ཕྱིར། །ནམ་མཁའ་མཛོད་དུ་རླབས་པའི་གཏོང་བའི་ཕུལ། །བྱང་ཆུབ་སྨོན་ལམ་སྤྱོད་པ་ཚད་མེད་པ། །བྱང་སེམས་རྒྱལ་པོ་ནོར་ཅན་མཆོག་དེར་འདུད། །རྒྱལ་བ་འགྲོ་བའི་གཙོ་བོ་མཆོད་པ་ནི། །གཏན་བདེ་བླ་ན་མེད་པའི་རྒྱུར་གཟིགས་ཕྱིར། །མཆོད་པའི་བཀོད་པ་རྨད་དུ་བྱུང་བ་ནི། །སྤྲུལ་གྱུར་ཟླ་བ་ལྟར་དགའ་དེ་ལ་འདུད། །གང་གི་བྱ་དཀའི་སྤྱོད་པ་ཆ་ཙམ་ཡང་། །གཞན་གྱིས་བཟོད་པར་དཀའ་མོད་དེ་ཡི་སླད། །ཨེ་མ་གཏོང་བ་ཚད་མེད་བྱེད་པོ་ནི། །ནམ་མཁའ་བཞིན་གྱི་མཚན་ཡང་ལྡན་ལ་འདུད། །ཇི་ལྟར་ཐུགས་རྗེ་མཁའ་ཡི་ཏ་མ་ལ། །རྒྱ་ཆེན་ཐུགས་བསྐྱེད་སྨིན་པའི་ཆུ་འཁྲུག་པས། །སློང་རྣམས་འདོད་པའི་ཞིང་སར་རེ་བའི་དཔལ། །འབྲས་ཀྱིས་འཕྱུར་བའི་སྡེ་ཅན་དེ་ལ་འདུད། །བཀྲེན་ལ་བྱམས་པའི་ཤུགས་ཀྱིས་བཏང་བའི་ལུས། །ཀུན་ལ་ཆགས་བཞིན་དམར་བའི་བརྗིད་ལྡན་པས། །འདི་ལྟ་ལུས་ཅན་དོན་ལ་གཅིག་བརྩོན་པའི། །རྒྱལ་སྲས་སྙིང་སྟོབས་ཆེན་པོར་གྱུར་ལ་འདུད། །དག་པའི་བདག་ཉིད་ཀྱིས་ནི་བསོད་ནམས་ཀྱི། །འབྱོར་པ་གཏོང་ཞིང་འདོད་པ་ཀུན་སྩོལ་ལ། །དཔག་བསམ་ཤིང་ལས་ཡོན་ཏན་ལྷག་གྱུར་པའི། །ཡིད་ཅན་གཉེན་གཅིག་ཟླ་འོད་དམ་པར་འདུད། །ངན་པའི་སྐྱེ་བོ་གཅིག་གི་ཆེད་དུ་ཡང་། །སྡུག་བསྔལ་བདེ་བར་གཟིགས་ནས་ཕན་བཞེད་པ། །ཁྲོ་བ་བཅིལ་ཞིང་བཟོད་པའི་སྟོབས་རྫོགས་པ། །ཤི་པིའི་ཡུལ་སྲུང་ལྷ་ཡི་རྗེ་དེར་འདུད། །ཉེས་པ་མ་ལུས་བསྐྱེད་པའི་འཇིག་རྟེན་ཁྱིམ། །བཏང་ནས་རབ་ཞིའི་བསམ་གཏན་ལ་གཞོལ་བའི། །སེམས་དཔའི་མཐུ་སྟོབས་གསེར་གྱི་འཁོར་ལོའི་ཤུགས། །གྲོལ་བའི་རྩིབས་ཀྱི་མུ་ཁྱུད་ཅན་དེར་འདུད། །སྙིགས་མའི་ལྟ་བ་འབིགས་བྱེད་དགའ་མ་ཡིས། །ང་རྒྱལ་ཁྲོ་བའི་སེར་བས་བསྡིག་ནའང་། །གང་ཐུགས་མི་གཡོ་བཟོད་པ་བྱམས་པའི་མཚོ། །རྒྱས་པ་གཉིས་སྐྱེས་བརྙས་པར་ལྡན་ལ་འདུད། །ཞེ་སྡང་ཕུད་སྒྲས་འགྲོ་བའི་སྲོག་ལེན་པའི། །ལྟོ་འཕྱེ་འགས་བྱེད་གནམ་ལྕགས་སྡེར་མོའི་ཕྲེང་། །ཞི་བའི་ཆོས་ལ་དགྱེས་བཞིན་དཀར་བའི་ལུས། །བརྩེ་ལྡན་འཇིགས་མེད་སེངྒེའི་ང་རོ་འདུད། །བརྩོན་འགྲུས་ཀྱིས་ནི་ཆུ་གཏེར་གཞོམ་པར་ནུས། །ཕོངས་རྣམས་འབྱོར་པའི་རྒྱལ་སྲིད་ལ་བཞག་ཅིང་། །དཀོན་མཆོག་རིན་ཆེན་མཆོད་པས་དགོས་འབྱུང་ནོར། །ལེན་པོ་སློང་ལ་འདོད་སྦྱིན་ལྡན་དེར་འདུད། །རིག་པ་སྒྱུ་རྩལ་བྱང་བའི་དཔའ་བརྟུལ་གྱིས། །ལྷ་ཆེན་འཁོར་ལོའི་ལག་ལྡན་ཞུམ་པ་ཙམ། །ཡིད་འཕྲོག་ལྷ་མོར་རོལ་བའི་དགའ་སྟོན་ཅན། །མི་དབང་ཀུན་མཆོག་ནོར་བཟང་གང་ལ་འདུད། །དགེ་བ་རྒྱས་པའི་ཕ་མར་སྲི་ཞུའི་རབ། །རང་ཤ་སྟེར་ལ་སྤྲོ་བ་དེ་ལྟའི་མཐུ། །བདེན་པའི་ཆོ་གས་ཇི་བཞིན་གསོས་པའི་རྗེ། །མཛེས་ཞིང་ཞི་བའི་ལྷར་གྱུར་དེ་ལ་འདུད། །གཟུགས་སོགས་བཟང་པོ་མངོན་མཐོའི་དཔལ་མ་ལུས། །བསོད་ནམས་བྱ་བའི་རྒྱུ་ཡིས་བསྒྲུབས་པར་བསྟན། །འཇིག་རྟེན་འཇིག་རྟེན་འདས་པའི་བདག་ཉིད་ཆེ། །བསོད་ནམས་སྟོབས་ཀྱིས་འཛམ་གླིང་བརྒྱན་ལ་འདུད། །ཡོན་ཏན་ཀུན་གྱི་གཞི་རྟེན་ཚུལ་ཁྲིམས་གང་། །རྣམ་དག་དྲན་དང་ཤེས་བཞིན་བསམ་གཏན་ལ། །གཞོལ་ནས་ཡང་དག་ཡེ་ཤེས་མཁའ་དབྱིངས་བཞིན། །དྲི་མེད་མཐའ་བྲལ་འོད་བཟང་ཐོབ་ལ་འདུད། །སྔོན་སྦྱངས་མཐུ་ཡིས་རིག་པའི་ཕ་རོལ་ཕྱིན། །བདག་ལྟའི་དྲི་སྤྱོད་རྨད་བྱུང་མཐོ་རིས་ཀླུང་། །བདག་མེད་རྟོགས་པའི་ཤེས་རབ་རླབས་ཀྱིས་འགྲོས། །ལམ་གསུམ་བགྲོད་པ་དྲང་སྲོང་ཆེན་པོར་འདུད། །ཆོས་ཀུན་རྟེན་ཅིང་འབྲེལ་འབྱུང་སྒྱུ་མ་ཡི། །རྣམ་པར་ཤར་བ་མ་རྟོགས་འཁྲུལ་རྣམས་ལ། །མི་རྟག་སྡུག་བསྔལ་བདག་མེད་ཞི་བའི་སྒྲ། །ངེས་སྟོན་རྗེ་གཅིག་ཏོག་གི་བློ་གྲོས་འདུད། །མཁས་པས་ལོ་མང་བརྟགས་ཀྱང་མི་གཞལ་བའི། །ཤེས་བྱ་ཇི་སྙེད་ནམ་མཁའི་མཐའ་ཁྱབ་པའང་། །ཡེ་ཤེས་མཐུ་ཡིས་ཆགས་ཐོགས་མེད་པར་མཁྱེན། །དཔེ་བྲལ་དྲང་སྲོང་སྔོ་སངས་དེ་ལ་འདུད། །ཡོན་ཏན་ཉི་ལྟར་གསལ་ཞིང་གཞན་དོན་ལ། །བརྩོན་པའི་རིན་ཆེན་ཕྲེང་འདྲར་འཕགས་པ་ཡིས། །ཞི་ལྷག་ཡང་དག་ལམ་གྱི་བསིལ་འོད་དེས། །འཁོར་བ་སྤོང་བྱེད་མཚན་དུ་གྲགས་ལ་འདུད། །དམ་པ་རྣམས་ནི་དཔག་མེད་མཆོག་བརྙེས་པས། །འཇིག་རྟེན་བཀོད་པའི་ཚུལ་རིག་ཀུན་རྫོབ་ཀྱང་། །སྣང་ངོར་བདེན་པའི་ཡ་མཚན་སྟོན་མཁས་པ། །རྔ་བོང་ཞེས་གྲགས་ལྷ་མིའི་སྟོན་པར་འདུད། །ཟབ་ཅིང་རྒྱ་ཆེའི་ཡེ་ཤེས་རྡུལ་མེད་པའི། །བཅུ་གཉིས་ཁྱིམ་དུ་བརྩེ་ཆེན་དཀྱིལ་འཁོར་གྱི། །ཁང་པ་དམ་པའི་འོད་ཀྱི་མུ་ཁྱུད་ཅན། །མོས་མཐུན་ཆོས་ཀྱིས་གྲོལ་བ་སྟོན་ལ་འདུད། །ལོག་སྒྲུབ་བདུད་ཀྱི་གཡོས་བྱས་བ་མོ་ནི། །ཐབས་ཆེན་ཤེས་རབ་བརྩོན་འགྲུས་རྨད་བྱུང་གི །ཟེར་གྱིས་བཅོམ་ཞིང་དགེ་བའི་ཨུཏྤལ་བཞིན། །བསྐྱངས་པར་གྱུར་པའི་དགེ་སྦྱོང་ཆེན་པོར་འདུད། །ནག་པོའི་སྟོབས་ཀྱི་ཡུལ་ས་ཆེར་འགྱིངས་པའི། །དགེ་བ་ལ་སྡང་ལོག་པའི་ཁང་བརྩེགས་ཅན། །ཡིད་བསྲུབས་དཔུང་པ་རྡུལ་དུ་བརླག་བྱེད་པའི། །བྱང་ཆུབ་སེམས་དཔའི་དཔའ་བའི་སྟོབས་ལ་འདུད། །རྒྱལ་བའི་སྲས་ཀྱི་ཐུ་བོ་མཆོག་གྱུར་ཅིང་། །སངས་རྒྱས་སྤྱོད་ཡུལ་ཞིང་ཁམས་ཚད་མེད་པ། །མངོན་གྱུར་འགྲོ་མང་བྱང་ཆུབ་ལ་བཞག་པའི། །འདྲེན་པ་གཟི་བརྗིད་དྲག་པོའི་དཔལ་ལ་འདུད། །བསམ་གྱིས་མི་ཁྱབ་ཚད་དུ་མ་མཆིས་པའི། །
རིན་ཆེན་བྱང་སེམས་སྨོན་དང་སྤྱོད་རྫོགས་ལས། །རྣམ་པ་ཐམས་ཅད་མཁྱེན་པའི་དཔལ་ལྡན་པ། །མཉམ་མེད་ཐུབ་དབང་དེ་ལ་གུས་པས་འདུད། །དགའ་ལྡན་འདུས་པར་ཆོས་སྟོན་དམ་པའི་ཏོག །དཀར་པོ་ཡོངས་སུ་འཁྱིལ་བའི་གདུགས་མཆོག་གིས། །བསིལ་བ་སྦྱིན་ནས་སླར་ཡང་ཞིང་ཁམས་འདིར། །ལྷུམས་ཞུགས་བལྟམས་པའི་མཛད་པ་ཅན་ལ་འདུད། །མཁྱེན་བཞིན་འགྲོ་བ་དྲངས་ཕྱིར་བཟོ་ཐབས་དང་། །བཙུན་མོའི་རོལ་རྩེ་འདོད་ཡོན་ལྔས་མཆོད་ནས། །ཁྱིམ་ནས་མངོན་ཕྱུང་སྤྲོས་མེད་ཏིང་འཛིན་ལ། །ཐུགས་བཞག་སྤྲུལ་པའི་རོལ་པ་དེ་ལ་འདུད། །བྱང་ཆུབ་སྙིང་པོར་རྒྱལ་བ་ཀུན་བགྲོད་པ། །གཅིག་པའི་ལམ་དུ་གཤེགས་ནས་བདུད་ཀུན་བཏུལ། །རྒྱལ་བ་ཞེས་བྱར་ཡང་དག་རྫོགས་སངས་རྒྱས།། དེ་བཞིན་གཤེགས་པ་མི་ཡི་སེང་གེར་འདུད། །དམ་ཆོས་འཁོར་ལོ་རིན་ཆེན་སྐལ་པའི་མཁར། །རིམ་པ་གསུམ་དུ་བསྒྱུར་ནས་རྟག་འཛིན་བློ། །འགོག་ཕྱིར་གཤེགས་པ་མེད་ཀྱང་གཤེགས་ཚུལ་གྱིས། །ལྷག་མེད་དབྱིངས་སུ་སྡུད་པ་མཆོག་ལ་འདུད། །སངས་རྒྱས་ཀུན་གཙོ་ཤཱཀྱའི་ཏོག་ཁྱེད་ནི། །ཐུགས་རྗེ་ཆེན་པོས་འགྲོ་ལ་ལྷག་པར་བརྩེ། །བདག་ཅག་འགྲོ་བ་ཉམས་ངར་ལྷུང་བ་རྣམས། །སྟོབས་བཅུའི་བདག་ཉིད་རྒྱལ་བས་སྐྱོབས་དུ་གསོལ། །སྙིང་རྗེ་རྒྱུད་ལ་ཆགས་ནས་སེམས་ཅན་གྱི། །འདོད་པ་བཞིན་དུ་སྦྱིན་པའི་རླབས་ཆེན་པོ། །གསུམ་སོགས་ཚད་མེད་བྱེད་ལ་སེར་སྣ་ཡིས། །སྒྲིབ་པར་མ་གྱུར་གཏོང་བའི་ཕར་ཕྱིན་ཤོག །ལུས་ངག་ཡིད་ཀྱི་ཉེས་པ་ཀུན་སྡོམ་ཞིང་། །ཞི་དུལ་དེས་པ་བརྟན་པ་ཚངས་སྤྱོད་རྒྱན། །འཇིག་རྟེན་ཀུན་གྱིས་མཐོང་ན་དགའ་འགྱུར་བའི། །ཚུལ་ཁྲིམས་ཀྱི་ནི་ཕ་རོལ་ཕྱིན་པར་ཤོག །རང་གཞན་བསྲེག་པའི་ཁྲོ་བའི་ཞུགས་མནལ་ཏེ། །བྱམས་པའི་རྒྱུན་འབབ་བདུད་རྩི་ལྟར་བསྟེན་ཅིང་། །བཟོད་ལྡན་བཟོད་པའི་ཆོས་དཀར་སྟོན་མཁས་པའི། །བཤེས་གཉེན་མཆོག་རབ་དམ་པར་འགྱུར་བར་ཤོག །སྐད་ཅིག་ཙམ་ཡང་ལེ་ལོའི་རྫབ་ཆེན་པོར། །མ་བྱིང་ཆོས་དོན་སྒོམ་དང་གཞན་ཕན་ལ། །འགྲུས་ཞིང་བརྩོན་པའི་ལྕགས་ཀྱིིས་རབ་བསྐུལ་ཏེ། །ཐར་པ་ཆེན་པོའི་གླིང་དུ་ཕྱིན་པར་ཤོག །དབེན་པའི་གནས་སུ་སྐྱོན་མེད་བསམ་གཏན་ལ། །རྩེ་གཅིག་བགྱིས་ལས་ཏིང་ངེ་འཛིན་གྱི་མཐུ། །ཐོགས་པ་མེད་ལས་སྐྱེས་པའི་ཆོས་ཀྱི་སྒྲས། །སེམས་ཅན་རྣམས་ཀྱི་རྒྱུད་ནི་སྨིན་བྱེད་ཤོག །ཇི་ལྟར་ཇི་སྙེད་ཤེས་བྱའི་གནས་མ་ལུས། །མ་ཆགས་མི་ཐོགས་མཁྱེན་པའི་མཛོད་བརྙེས་ཤིང་། །མོས་བསམ་རྒྱ་མཚོའི་མཐའ་ཀུན་རྟོགས་ནུས་པའི། །མངོན་ཤེས་ལྔ་ལྡན་མཁས་པའི་མཁས་པར་ཤོག །མདོར་ན་རྒྱལ་དང་དེ་སྲས་ཀྱིས་བསྟན་བའི། །གཟུངས་དང་རྣམ་པར་ཐར་པའི་སྒོ་མཐའ་ཡས། །བགྲང་དུ་མེད་པའི་ཡོན་ཏན་ཀུན་འབྱོར་ཏེ། །རྒྱལ་བའི་བདག་པོ་ཁྱེད་བཞིན་འགྱུར་བར་ཤོག །རྒྱལ་བའི་ལུང་བསྟན་འཛིན་ལ་མཁས་པའི་མཆོག །འཇམ་དཔལ་དབྱངས་བཞིན་སློབ་དཔོན་དཔའ་བོའི་སྡེ། །རྒྱལ་ཀུན་ཐུགས་རྗེའི་བདག་པོ་ཀརྨ་པ། །རང་བྱུང་རྡོ་རྗེས་སྐྱེས་རབས་ལེགས་བཤད་མཛད། །གང་དེ་མཐོང་བས་དད་པའི་རྒྱ་མཚོ་འཕེལ་བྱེད་ཅིང་། །བདག་ཉིད་ཆེན་པོའི་མཛད་པའི་ཟླ་སྣང་དཀྱིལ་འཁོར་བསྟན། །གང་གང་དེ་ཡི་རྗེས་སུ་སློབ་པའི་ལམ་གསལ་བར། །སྣང་བའི་མཆོག་ཏུ་འབད་པ་བརྒྱ་ཡིས་ཞུགས་པར་མཛོད། །བདག་གི་བློ་གྲོས་ཉམས་ཆུང་ལྟེང་ཀའི་རིགས་སུ་སྟེ། །རྒྱལ་བ་ཡི་ནི་མཛད་པ་བསྔགས་ལ་བསོད་ནམས་ནི། །དཔག་མེད་རིག་ནས་བརྩོན་པའི་ཐལ་མོས་ཉེར་བླངས་ཏེ། །སྙན་ཚིག་མེ་ཏོག་ཕྲེང་བས་མཆོད་དགེས་སངས་རྒྱས་ཤོག ། དེ་ལྟར་རྒྱལ་བའི་སྐྱེས་རབས་ལ་བསྟོད་པའི་ངག་གི་རིག་བྱེད་འདི་ཉིད་ ༧ རྒྱལ་དབང་འབྲུག་པའི་མཚན་ཙམ་གྱིས་བྱིན་གྱིས་བརླབས་ཤིང་ཤར་ཕྱོགས་ཉང་རྗེའི་རིགས་སུ་སྐྱེས་པའི་དགེ་སྦྱོང་དཀར་རྒྱུད་བསྟན་པའི་རྒྱལ་མཚན་ནམ་མི་ཕམ་ཆོས་ཀྱི་སྣང་བས་ཙཱ་རི་ཏྲ་ཅིག་ཅར་དཔལ་གྱི་ནགས་ལྗོངས་སུ་མེ་སྦྲུལ་ཟླ་ ༡༡ ཚེས་བཅོ་ལྔའི་ཐུན་མཚམས་སུ་རྫོགས་པར་སྦྱར་བ་སྟེ་འགྲོ་ཕན་རྒྱ་ཚོའི་བཙས་སུ